ToekomsVenster: Gesoek, verbeeldingryke leiers(Foto: Unsplash) “… en ek het die leiers uit julle stamme aanvaar, verstandige manne, manne van aansien, en hulle aangestel as hoofde oor julle, leiers van duisend, van honderd, van vyftig en van tien: amptenare vir julle stamme.” – Deuteronomium 1:15 (AFR83) Alle mense is leiers, ongeag van wie en wat hulle is, doen en verteenwoordig. In dieselfde asem is alle mense ook volgelinge en ŉ goeie volgeling is ŉ goeie leier en omgekeerd. Suid-Afrika het entoesiastiese en Geesvervulde leiers broodnodig. Somtyds deins mense weg van die gedagtes dat hulle in eie kring, leiers is. Leierskap is invloed en invloed is positief of negatief. Leierskap is die gemene deler en wat jy daarmee maak, is jou verantwoordelikheid. In ons land is daar nie baie leiers wat die verbeelding aangryp nie. Mense wat verder sien en dit kan verwoord. Mense wat bereid is om risiko’s te neem, sonder om onverskillig te wees. Mense wat daarmee rekening hou dat niemand in hierdie wêreld almal kan tevrede stel nie. Om ruggraat te hê, is om met hierdie feit rekening te hou. Wie almal se vriend wil wees, kom nêrens. Dis onafwendbaar dat sommige mense van jou sal verskil, ons is nie duplikate van mekaar nie. Jy kan van ander verskil, maar jou respek behou. Wanneer mense hul respek vir jou verloor het, het jy ŉ opdraande stryd. Dit is in uitsonderlike gevalle dat daardie vertroue herstel word en jy jou posisie in die samelewing herwin. Nederig wees beteken nie dat jy nie vas en stewig staan nie. Wie van die Heilige Gees gehoor het kan soos Luther sê: “Hier staan ek, ek kan nie anders nie”. Leiers is nie verkleurmannetjies nie. Sulke mense kyk waar hulle die grootste applous ontvang en die meeste byvoordele geniet. Prophet het op ŉ keer gesing Jesus se kinders is nie “pawpaws” nie. Mense sien sommer gou regdeur jou. Somtyds wil ek in Suid-Afrika uitroep: “Sal die ware leiers asseblief opstaan!”. Miskien maak jy so ŉ leier groot. Miskien is daar ŉ Martin Luther King of, Bybels-gesproke, Elia in jou huis. Hy of sy sit aan jou etenstafel, luister na jou praatjies, hou jou bewegings en voorbeeld fyn dop. Neem hierdie verantwoordelikheid ernstig op.